32005R2109
L 337/25
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2109/2005 НА KОМИСИЯТА
от 21 декември 2005 година
за изменение на Регламент (ЕО) № 716/96 относно приемане на извънредни мерки за подпомагане на пазара на говеждо месо в Обединеното кралство
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1254/1999 на Съвета от 17 май 1999 г. относно общата организация на пазара за говеждо и телешко месо (1), и по-специално член 39 от него,
като има предвид, че:
(1)
Регламент (ЕО) № 716/96 на Комисията (2) предвижда схема за съфинансиране от Общността, разрешаваща на Обединеното кралство да закупува животни от рода на едрия рогат добитък на възраст над 30 месеца и да ги коли в специално предназначени за целта кланици.
(2)
Становището на Научната група относно биологичните рискове към Европейския орган за безопасност на храните от 21 април 2004 г. относно научната обосновка за предлагане на поправки в основаната на данни схема за експорт на Обединеното кралство и правилото за възраст над тридесет месеца дава заключение, че животни от рода на едрия рогат добитък, родени или отгледани в Обединеното кралство преди 1 август 1996 г., следва да се държат настрани от хранителни продукти и хранителна верига, поради по-висока честота на спонгиформна енцефалопатия по говедата (СЕГ) в тази група. За говедата, родени след тази дата, становището дава заключение, че рискът от СЕГ за потребителите е в степен, сравнима с останалите държави-членки.
(3)
С оглед на това становище, Решение 2005/598/ЕО на Комисията от 2 август 2005 г. с което се забранява изкарване на пазара на продукти, получени от говеда, родени или отгледани в Обединеното кралство преди 1 август 1996 г., за каквато и да е цел и като се изключат тези животни от определени мерки за контрол и ликвидиране, определени в Регламент (ЕО) № 999/2001 (3) определя, че никакви продукти, съставени от или включващи материали, с изключение на мляко, които са получени от говеда, родени или отгледани в Обединеното кралство преди 1 август 1996 г., не следва да се предлагат на пазара.
(4)
Член 2, параграфи 1 и 3 от Регламент (ЕО) № 716/96 определят съответно цената, която следва да се плати за килограм животни, влизащи в схемата, предвидена от този регламент, както и ставката за животно, на която Общността съфинансира закупуването на животните. Предвид Решение 2005/598/ЕО, следва да се ограничат покупките и съфинансирането от Общността, предвидено в Регламент (ЕО) № 716/96 за животни, родени или отгледани в Обединеното кралство преди 1 август 1996 г.
(5)
За по-голяма яснота, за покупна цена следва да се определи еднаква цена за глава по отношение на всяко животно, закупено по тази схема. За да се насърчат производителите да не отлагат продажбата на тези животни, покупната цена следва да се намалява постепенно в следващите години.
(6)
Общността следва да съфинансира 50 % от покупната цена по тази схема.
(7)
За да се гарантира плавен преход между сегашната схема за 30-месечни животни и схемата за животни, родени или отгледани в Обединеното кралство преди 1 август 1996 г., е необходимо да се посочи датата, от която схемата ще се прилага.
(8)
С оглед на решението на органите на Обединеното кралство да прилагат от 1 януари 2005 г. единната схема за плащане, предвидена в дял III на Регламент (ЕО) № 1782/2003 на Съвета от 29 септември 2003 г. относно установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски производители и за изменение на Регламенти (ЕИО) № 2019/93, (ЕО) № 1452/2001, (ЕО) № 1453/2001, (ЕО) № 1454/2001, (ЕО) № 1868/94, (ЕО) № 1251/1999, (ЕО) № 1254/1999, (ЕО) № 1673/2000, (ЕИО) № 2358/71 И (ЕО) № 2529/2001 (4), разпоредбите на член 2, параграф 4 от Регламент (ЕО) № 716/96 са остарели и поради това следва да бъдат заличени.
(9)
Регламент (ЕО) № 716/96 следва съответно да се измени.
(10)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 716/96 се изменя, както следва:
1.
Член 1, параграф 1 се заменя със следното:
„1. Компетентният орган на Обединеното кралство има право да закупува всяко животно, родено или отгледано в Обединеното кралство преди 1 август 1996 г., което не показва признаци на СЕГ, което му бъде представено от всеки производител или негов представител, което в период най-малко шест месеца преди тази продажба е било в имот, разположен на територията на Обединеното кралство.“
2.
Член 2 се изменя, както следва:
а)
Параграф 1 се заменя със следния текст:
„1. Цената, която компетентният орган на Обединеното кралство следва да плати на производителите или на техните представители в изпълнение на член 1, параграф 1, е:
-
360 EUR на животно за покупки, направени до 31 декември 2006 г.,
-
324 EUR на животно за покупки, направени между 1 януари 2007 г. и 31 декември 2007 г.,
-
292 EUR на животно за покупки, направени между 1 януари 2008 г. и 31 декември 2008 г.“
б)
параграф 2 се заличава.
в)
алинея първа на параграф 3 се заменя със следния текст:
„За всяко закупено животно, унищожено в съгласие с разпоредбите на член 1, Общността съфинансира разходите, направени от Обединеното кралство за покупките, упоменати в член 1, параграф 1, при следната ставка:
-
180 EUR на животно за покупки, направени до 31 декември 2006 г.,
-
162 EUR на животно за покупки, направени между 1 януари 2007 г. и 31 декември 2007 г.,
-
146 EUR на животно за покупки, направени между 1 януари 2008 г. и 31 декември 2008 г.“
г)
параграф 4 се заличава.
Член 2
Настоящият регламент влиза в сила от деня след публикуването му в Официален вестник на Европейския съюз.
Той се прилага от 23 януари 2006 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 21 декември 2005 година.